PRAVILNIK O IZMJENAMA I DOPUNAMA PRAVILNIKA O POREZU NA DOBIT

Na temelju članka 37. Zakona o porezu na dobit („Narodne novine“, br. 177/04, 90/05, 57/06, 146/08, 80/10, 22/12, 148/13, 143/14, 50/16, 115/16, 106/18, 121/19, 32/20, 138/20 i 114/22 i 114/23) ministar financija donosi

PRAVILNIK O IZMJENAMA I DOPUNAMA PRAVILNIKA O POREZU NA DOBIT

Članak 1.

U Pravilniku o porezu na dobit („Narodne novine“, br. 95/05, 133/07, 156/08, 146/09, 123/10, 137/11, 61/12, 146/12, 160/13, 12/14, 157/14, 137/15, 1/17, 2/18, 1/19, 1/20, 59/20 i 1/21), u članku 11. stavku 1. točki 1. riječi: „39.816,84 eura“ zamjenjuju se riječima: „40.000,00 eura“.

U točki 2. riječi: „od 39.816,84 do 66.361,40 eura“ zamjenjuju se riječima: „veći od 40,000,00 do 70.000,00 eura“.

U točki 3. riječi: „od 66.361,41 do 132.722,81 eura“ zamjenjuju se riječima: „veći od 70.000,00 do 135.000,00 eura“.

U točki 4. riječi: „od 132.722,81 do 265.445,62 eura“ zamjenjuju se riječima: „veći od 135.000,00 do 270.000,00 eura“.

U točki 5. riječi: „od 265.445,62 do 398.168,43 eura“ zamjenjuju se riječima: „veći od 270.000,00 do 400.000,00 eura“.

U točki 6. riječi: „od 398.168,43 do 530.891,23 eura“ zamjenjuju se riječima: „veći od 400.000,00 do 550.000,00 eura“.

U točki 7. riječi: „od 530.891,23 do 663.614,04 eura“ zamjenjuju se riječima: „veći od 550.000,00 do 700.000,00 eura“.

U točki 8. riječi: „od 663.614,04 do 995,421,06 eura“ zamjenjuju se riječima: „veći od 700.000,00 do 1.000.000,00 eura“.

Stavak 9. mijenja se i glasi:

„(9) Kada porezni obveznik, prema evidenciji iz stavka 2. ovoga članka, tijekom poreznog razdoblja utvrdi da je ostvario prihode veće od iznosa propisanih člankom 5.b stavkom 1. Zakona umanjenih za iznos potpora iz članka 6. stavka 6. Zakona​ ili kada porezni obveznik istekom poreznog razdoblja utvrdi, ukoliko nije moguće utvrditi tijekom poreznog razdoblja, da je premašio kriterij omjera prihoda iz članka 5.b stavka 2. Zakona umanjenih za iznos potpora iz članka 6. stavka 6. Zakona​, dužan je u roku od osam dana o tome izvijestiti Poreznu upravu, kako bi donijela rješenje o plaćanju predujma poreza na dobit u skladu sa člankom 34. stavcima 1. i 2. Zakona.“.

**Članak 2.**

U članku 22. stavku 3. riječi: „53.089,12 eura“ zamjenjuju se riječima: „54.000,00 eura“.

**Članak 3.**

Članak 30. mijenja se i glasi:

„Članak 30.

(1) U smislu članka 7. stavka 8. Zakona strateškim projektima smatraju se projekti koji su Odlukom nadležnog ministarstva, donesenom uz suglasnost Vlade Republike Hrvatske, utvrđeni u skladu s posebnim propisima ili strategijom.

(2) Poreznom obveznik utvrđuju se porezno priznati rashodi iz članka 7. stavka 8. Zakona, temeljem Potvrde primatelja darovanja (donacija) u kojoj se navode bitni elementi Odluke iz stavka 1. ovoga članka.

(3) Primatelj darovanja iz članka 7. stavka 8. Zakona dužan je o primljenim darovanjima dostaviti nadležnom ministarstvu izvješće o primljenim sredstvima u ukupnom iznosu uz popis darovatelja najkasnije do 31. ožujka tekuće godine za prethodnu godinu.

(4) Iznimno od stavka 2. ovoga članka, smatra se da su ispunjeni uvjeti iz članka 7. stavka 8. Zakona i stavka 1. ovoga članka ukoliko je darovanje hrane izvršeno u skladu s posebnim propisima Ministarstva poljoprivrede kojima se uređuje postupak darovanje hrane, ako je riječ o darovanju hrane s ciljem sprečavanja uništavanja velikih količina hrane i zaštite okoliša, osobama navedenim u članku 7. stavku 7. Zakona za socijalne, humanitarne i druge svrhe pomoći, te osobama pogođenim elementarnim nepogodama i prirodnim katastrofama.

(5) Porezni obveznik je dužan osigurati vjerodostojnu dokumentaciju na način utvrđen općim poreznim propisom i propisima iz stavka 4. ovoga članka, kako bi se nedvojbeno moglo utvrditi da je darovanje izvršeno za svrhe navedene u stavku 4. ovoga članka.

(6) Podatke o primateljima darovanja, iznosu darovanja po primatelju i ukupnom iznosu darovanja iz članak 7. stavka 8. Zakona, te podatak o ukupnom iznosu porezno priznatih i nepriznatih darovanja iz članka 7. stavka 7. Zakona i darovanja iz stavka 6. ovoga članka porezni obveznik dostavlja uz poreznu prijavu.

(7) Porezna uprava podatke iz stavka 6. ovoga članka može razmijeniti s nadležnim ministarstvima, upravama ili drugim tijelima u skladu s općim poreznim propisom.

(8) U darovanja iz članka 7. stavka 7., 8. i 9. Zakona ne spadaju sponzorstva ako je zauzvrat učinjena promidžba tvrtke, proizvoda ili znaka sponzora ili darovatelja.“.

**Članak 4.**

Članak 31. mijenja se glasi:

„Članak 31.

(1) Porezna osnovica povećava se za sve druge rashode iz članka 7. stavak 1. točka 13. Zakona koji nisu izravno u svezi s ostvarivanjem dobiti i druge svote povećanja koje nisu bile uključene u poreznu osnovicu u prethodnim poreznim razdobljima.

(2) Porezna osnovica povećava se za sve rashode uključujući poreze i doprinose vezane uz svaku nepripadnu nagradu, dar ili drugu imovinsku ili neimovinsku korist bez obzira na vrijednost, koja se može sankcionirati sukladno propisima kaznenog zakonodavstva.“.

**Članak 5.**

U članku 33. stavku 1. riječi: „663,61 eura“ zamjenjuju se riječima: „665,00 eura“.

**Članak 6.**

Članak 37. mijenja se i glasi:

„Članak 37.

(1) Kamatna stopa iz članka 14. stavka 3. Zakona, utvrđuje se kao aritmetička sredina kamatne stope Europske središnje banke na glavne operacije refinanciranja, a koje je Hrvatska narodna banka objavila u tekućoj kalendarskoj godini.

(2) Visinu kamatne stope iz stavka 1. ovoga članka objavljuje ministar financija Odlukom prije početka poreznog razdoblja u kojem se primjenjuje.

(3) Odredbe članka 14. stavka 3. Zakona primjenjuju se na povezane osobe rezidente i nerezidente, te na povezane osobe rezidente ako jedna od povezanih osoba ima povlašteni porezni status, odnosno plaća porez na dobit po stopama koje su niže od propisane stope ili je oslobođena plaćanja poreza na dobit, ili ima u poreznom razdoblju pravo na prijenos poreznog gubitka iz prethodnih poreznih razdoblja.

(4) Odredbe stavka 1. i 2. ovoga članka ne odnose se na porezne obveznike koji za utvrđivanje porezno priznate kamatne stope primjenjuju odredbe članka 14. stavka 4. Zakona.

(5) Ako se na kamate plaća porez po odbitku, iznos porezno nepriznate kamate se umanjuje srazmjerno iznosu plaćenog poreza po odbitku.“.

**Članak 7.**

Članak 43.a mijenja se i glasi:

„Članak 43.a

(1) Porezni obveznik može umanjiti obvezu poreza na dobit u visini, na način i pod uvjetima propisanim posebnim propisima o poticanju ulaganja i propisima donesenim na temelju tih propisa.

(2) Porezni obveznik može umanjiti obvezu poreza na dobit u visini, na način i pod uvjetima propisanim posebnim propisima o poticanju ulaganja i propisima donesenim na temelju tih propisa u slučaju kada porezni obveznik iskorištava stečena prava prema popisima donesenim prije propisa iz stavka 1. ovoga članka.

(3) Porezni obveznik koji koristi poreznu olakšicu iz stavka 1. i stavka 2. ovoga članka uz prijavu poreza na dobit dostavlja presliku potvrde o statusu korisnika potpore te izvješća utvrđena prema posebnom propisu uz navod posebnog propisa na temelju kojega ostvaruje pravo umanjenja porezne obveze.“.

**Članak 8.**

U članku 47. stavku 3. točki 13. iz riječi: „točki 9“ dodaju se riječi: „i članku 7.a“.

Iza stavka 4. dodaje se stavak 5. koji glasi:

„(5) Porezni obveznik podatke iz članka 30. stavka 6. ovoga Pravilnika upisuje u dodatak Obrasca PD u dijelu X. pod točkama kako slijedi:

1. Ukupna darovanja do 2% prihoda sukladno članku 7. stavak 7. Zakona – upisuje se oznaka „P“ ako je porezni obveznik imao porezno priznate rashode darovanja do 2% prihoda prethodnog poreznog razdoblja ili oznaka „T“ ako je porezni obveznik imao porezno priznate rashode darovanja do 2% prihoda tekućeg poreznog razdoblja te ukupni iznos porezno priznatih darovanja u prethodnom odnosno tekućem poreznom razdoblju

2. Darovanja iznad 2% prihoda sukladno članku 7. stavku 8. Zakona – upisuje se oznaka „P“ ako je porezni obveznik imao porezno priznate rashode darovanja iznad 2% prihoda prethodnog poreznog razdoblja ili oznaka „T“ ako je porezni obveznik imao porezno priznate rashode darovanja iznad 2% prihoda tekućeg poreznog razdoblja, osobni identifikacijski broj (OIB) daroprimatelja i iznos porezno priznatog darovanja pojedinačno prema daroprimatelju te ukupni zbrojeni iznos darovanja ovog rednog broja.

3. Darovanja hrane sukladno članku 30. stavku 6. Pravilnika – upisuje se ukupni iznos darovane hrane izvršeno u skladu s posebnim propisima Ministarstva poljoprivrede kojima se uređuje postupak darovanje hrane.

4. Ukupni iznos darovanja – iskazuje se ukupni zbrojeni iznos darovanja na rednom broju 1, rednom broju 2 i rednom broju 3.​“.

**Članak 9.**

U članku 47.a iza stavka 2. dodaje se stavak 3. koji glasi:

„(3) Porezni obveznik podatke iz članka 30. stavka 6. ovoga Pravilnika upisuje u dodatku Obrasca PT​ u IV. dijelu na način propisan člankom 47. stavkom 5. ovoga Pravilnika.“.

**Članak 10.**

U članku 47.b stavku 4. riječi: „19.908,42 eura“ zamjenjuju se riječima: „20.000,00 eura“.

**Članak 11.**

U članku 47.c stavku 3. točki 39. iza riječi: „točki 9“ dodaju se riječi: „i članku 7.a“.

Iza stavka 4. dodaje se stavak 5. koji glasi:

„(5) Porezni obveznik podatke iz članka 30. stavka 6. ovoga Pravilnika upisuje u dodatku Obrasca PD-NN u dijelu XI. na način propisan člankom 47. stavkom 5. ovoga Pravilnika.“.

**Članak 12.**

U članku 48. stavak 1. mijenja se i glasi:

„(1) Mjesečni predujam poreza na dobit utvrđuje se razmjerno visini porezne obveze utvrđene za prethodno porezno razdoblje prema podnesenoj poreznoj prijavi, na zadnji dan roka propisanog za podnošenje porezne prijave.“.

**Članak 13.**

U članku 49. stavak 2. briše se, a dosadašnji stavak 3. postaje stavak 2.

Stavci 4. i 5. brišu se.

Dosadašnji stavci 6., 7., 8. i 9. postaju stavci 3., 4., 5. i 6.

**Članak 14.**

U članku 51.a iza stavka 10. dodaju se stavci 11., 12., 13. i 14. koji glase:

„(11) Odredbe ovoga članka osim odredbi vezanih uz Dodatak iz stavka 9. i 10. ovoga članka na odgovarajući način se primjenjuje na subjekte koji su za porezne svrhe rezidenti Europskog gospodarskog područja ili Švicarske Konfederacije.

(12) Stavak 11. ovoga članka se primjenjuje u slučaju kada subjekt (primatelj) ima pravni oblik usporediv s društvom kapitala, trgovačkim društvom odnosno društvom ili drugom osobom čiji je pravni oblik i način obračuna i plaćanja poreza usporediv s obveznicima poreza na dobit prema Zakonu o čemu porezni obveznik dostavlja odgovarajuće dokaze.

(13) Odgovarajućim jamstvom iz članka 31.b stavka 4. Zakona, smatra se bankovna garancija banke iz članka 39.d stavka 8. ovoga Pravilnika s rokom valjanosti do dana ispunjenja uvjeta, ​kojom se banka neopozivo obvezala da će na prvi poziv Porezne uprave bez pogovora uplatiti iznos poreza po odbitku.

(14) U slučaju iz stavka 13. ovoga članka bankovna garancija mora glasiti na iznos porezne obveze koja bi se obračunala kada bi se oporezivale isplate kamata ili autorskih naknada. Porezna uprava može unovčiti bankovnu garanciju ako primatelj kamate ili autorske naknade nije raspolagao 24 mjeseca najnižim udjelom iz članka 31.b stavka 3. Zakona. Garancija istječe protekom 24 mjeseca od stjecanja udjela.“.

**Članak 15.**

U članku 51.b stavak 6. mijenja se i glasi:

„(6) Odgovarajućom bankovnom garancijom smatra se bankovna garancija koja ispunjava uvjete iz članka 39.d stavka 8. ovoga Pravilnika i kojom se banka obvezala da će na prvi poziv Porezne uprave, bez pogovora, na poseban račun poreznog tijela uplatiti iznos iz stavka 4. ovoga članka.“.

Iza stavka 6. dodaju se stavci 7. i 8. koji glase:

„(7) Odredbe ovoga članka osim odredbi vezanih uz Dodatak iz stavka 2. i 3. ovoga članka na odgovarajući način se primjenjuje na subjekte koji su za porezne svrhe rezidenti Europskog gospodarskog područja i Švicarske Konfederacije.

(8) Stavak 7. se primjenjuje prema uvjetima iz članka 51.a stavka 12. ovoga Pravilnika.“.

**Članak 16.**

U članku 52. iza stavka 8. dodaje se stavak 9. koji glasi:

„(9) U slučaju kada porezni obveznik plati u inozemstvu više poreza od iznosa koji može uračunati prema odredbama Zakona ta razlika se ne uključuje u poreznu osnovicu.“.

PRIJELAZNE I ZAVRŠNE ODREDBE

**Članak 17.**

(1) Mijenja se i sastavni je dio ovoga Pravilnika Prijava poreza na dobit – Obrazac PD, a primjenjuje se u postupku podnošenja prijave poreza na dobit za 2024. godinu i nadalje, odnosno za razdoblja koja počinju teći od 1. siječnja 2024. i nadalje.

(2) Mijenja se i sastavni je dio ovoga Pravilnika Prijava poreza na dobit – Obrazac PD-NN, a primjenjuje se u postupku podnošenja prijave poreza na dobit za 2024. godinu i nadalje, odnosno za razdoblja koja počinju teći od 1. siječnja 2024. i nadalje.

(3) Mijenja se i sastavni je dio ovoga Pravilnika Prijava poreza na dobit – Obrazac PT, a primjenjuje se u postupku podnošenja prijave poreza na dobit za 2024. godinu i nadalje, odnosno za razdoblja koja počinju teći od 1. siječnja 2024. i nadalje.

**Članak 18.**

(1) Ovaj Pravilnik primjenjuje se u postupku podnošenja prijave poreza na dobit, prijave poreza na dobit prema novčanom načelu, izvješća o obračunu poreza na dobit u paušalnom iznosu i prijave poreza po tonaži broda za 2024. godinu i nadalje odnosno za porezna razdoblja koja počinju teći od 1. siječnja 2024.

(2) Iznimno od stavka 1. ovoga članka, članak 4. i članak 12. ovoga Pravilnika primjenjuju se u postupku podnošenja prijave poreza na dobit i prijave poreza na dobit prema novčanom načelu za 2023. godinu.

(3) Odredbe članka 13., 14. i 15. ovoga Pravilnika odnos se na sve isplate neovisno o datumu nastanka potraživanja za naknade iz članka 31. Zakona.

**Članak 19.**

Ovaj Pravilnik objavljuje se u »Narodnim novinama« i stupa na snagu prvog dana od dana objave.